**Compromís Doctoral**

El doctorat és el tercer cicle dels estudis universitaris oficials que condueix a l’adquisició de les competències i habilitats relacionades amb la recerca científica de qualitat, culmina amb la presentació i defensa d’una tesi doctoral, i implica la consecució d’un projecte d’investigació original i d’un pla individualitzat de formació especialitzada i transversal.

Aquest document, d’acord amb el què disposa el Reial Decret 99/2011, de 28 de gener, pel qual se regulen els ensenyaments oficials de doctorat, estableix els drets i els deures i els compromisos recíprocs de l’estudiant de doctorat, el/la director/a de tesi, el/la tutor/a de tesi, i el/la coordinador/a del programa de doctorat, aquest últim en nom de la UAB, per tal d’assegurar l’assoliment dels objectius anteriorment definits durant el període d’elaboració de la tesi doctoral.

Aquest document el signen les parts en el moment de l’assignació del/de la director/a de tesi a l’estudiant de doctorat, amb els següents acords:

**1. Col·laboració mútua entre l’estudiant de doctorat i la direcció i/o codirecció de la tesi**

L’estudiant de doctorat i la direcció de tesi es comprometen a establir una col·laboració mútua per assolir, en primer lloc, la presentació del projecte de tesi doctoral, l’elaboració, i finalment, la defensa de la tesi doctoral, d’acord amb els procediments i els terminis que s’hagin establert en la normativa que és d’aplicació.

**2. Obligacions i dedicació de l’estudiant**

Són responsabilitats:

a) Comprometre’s a desenvolupar els estudis de doctorat en el marc del que estableix la normativa aplicable i d’acord amb els compromisos que resulten d’aquest document.

c) Elaborar i modificar si escau, el pla de recerca, junt amb la direcció de la tesi

b) Signar els documents: Compromís Doctoral, el Pla de Recerca, el Pla de Formació, el codi de Bones Pràctiques de la UAB i altra documentació requerida, si escau.

d) Informar a la direcció de tesi regularment de l’evolució del treball, dels resultats obtinguts, i dels problemes que se li puguin plantejar en el desenvolupament, i comprometre’s a observar els comentaris que li faci la direcció.

e) Presentar a la direcció de tesi el treball realitzat amb el format i la freqüència acordats prèviament. La freqüència ha de contemplar les possibles festivitats del calendari acadèmic.

f) Complir amb les activitats de formació específica del programa de doctorat i de les transversal programades per l’Escola de Doctorat i amb altres activitats acordades amb la seva direcció de tesi d’acord amb el que s’estableix en el Pla de Formació.

g) Consultar amb la direcció de tesi, abans de realitzar qualsevol altra activitat addicional, per tal de valorar conjuntament la possible repercussió sobre la seva dedicació a la tesi doctoral.

h) Compliranualment els requeriments establerts per la comissió de seguiment de la formació i del progrés de la tesi doctoral.

i) Presentar el manuscrit de la tesi a la direcció de tesi amb una antelació raonable a la data pactada per al dipòsit, per a la seva darrera revisió.

j) Satisfer anualment les taxes de matrícula, i de defensa i expedició del títol.

k) Complir els requeriments de seguretat en el treball, o qualsevol altre específic que existeixi en el lloc on desenvolupi la seva recerca.

l) Complir amb les normes de caire ètic, de convivència i de formació establertes per la Universitat i els protocols derivats de l’aplicació d’aquestes normatives.

m) S'han de realitzar els processos en línia que així preveu la universitat, per a incloure les activitats, pla de recerca, dipòsit de tesi, i les que s'anessin incorporant.

n) L'estudiant haurà de sotmetre a revisió, abans del dipòsit, l'exemplar de la seva tesi doctoral per al processos indicats per la universitat pel que a la detecció de similituds i si escau, fer-ne el corresponent informe.

**3. Obligacions i dedicació de la direcció de tesi**

Són responsabilitats:

a) Procurar que el projecte tingui un caràcter formador, original, innovador i que sigui viable, en els terminis que estableix la normativa, com també coherent amb el grup/línia de recerca als quals es vinculi.

b) Acordar el pla de supervisió de la feina d’investigació així com planificar reunions regulars amb l’estudiant de doctorat. La direcció establirà les evidències documentals de cada reunió (comunicacions escrites, missatges, actes, paper manuscrit, etc.) per tal de poder acreditar la freqüència de les reunions.

c) Assessorar l’estudiant en la seva investigació, en general, i en la preparació de la tesi, en particular. I revisar el pla de recerca de l’estudiant

d) Indicar a l’estudiant les activitats formatives més adients per a la seva recerca quan el programa de doctorat les contempli.

e) Facilitar l’estudiant la participació en les activitats de formació específica del programa de doctorat i transversal determinades per l’Escola de Doctorat, d’acord amb el que s’estableix en el Pla de Formació

f) Signar els documents: Compromís Doctoral, el Pla de Recerca, el Pla de Formació de l’estudiant , el Codi de Bones Pràctiques de la UAB i altra documentació requerida, si escau.

g) Assistir l’estudiant en la definició del projecte de la seva investigació doctoral que, eventualment, culminarà en la tesi doctoral.

i) Comprometre’s a supervisar amb regularitat, i amb la freqüència que es fixi en l’Annex d’aquest document, el pla de recerca i el pla de formació de l’estudiant, orientant-lo i enfocant el projecte mentre es desenvolupa.

j) Procurar que l’estudiant vagi prenent la iniciativa i guanyant autonomia al llarg del projecte.

k) Assistir l’estudiant per solucionar els diferents aspectes relacionats amb la investigació i a establir els detalls concrets d’aquesta, així com els mitjans requerits i, si escau, el disseny experimental.

l) Comunicar a l’estudiant tots els mitjans que li ofereix la Universitat que són d’importància per al desenvolupament de la seva investigació i facilitar-ne l’accés.

m) Elaborar els informes preceptius per a la comissió de seguiment.

n) Llegir, corregir i comentar el manuscrit de la tesi amb anterioritat a la data pactada per al dipòsit, sempre que l’estudiant li hagi proporcionat l’exemplar amb una antelació raonable.

o) Assegurar que l’estudiant coneix els requeriments administratius i acadèmics per a l’avaluació i defensa de la tesi, així com els límits temporals corresponents a tot el procés.

p) Comunicar a l’estudiant, si escau, les normes de seguretat en el treball.

q) Comunicar l’estudiant qualsevol norma o aspecte ètic que puguin tenir relació amb la seva investigació.

r) No estar dirigint més tesis de les que preveu la normativa de la UAB, tant a la UAB com a altres universitats

s) Abstenir-se de dirigir tesi en aquells casos en els que existeixi un vincle matrimonial o situació de fet assimilable i parentiu de consanguinitat dins del quart grau o d’afinitat del segon entre el director i l’estudiant; o tenir una amistat íntima o enemistat manifesta amb el doctorand; o tenir una relació de servei o haver prestat serveis professionals de qualsevol tipus i qualsevol circumstància o lloc al doctorand.

t) S'han de validar les activitats de recerca realitzades per l'estudiant, així com el dipòsit en línia, si escau, i altres que s'anessin incorporant en els processos en línia que preveu la universitat.

u) Hauran d’elaborar un informe a partir del resultat que s’emeti dels processos de detecció de similituds, si escau.

v) Complir amb les normes de caire ètic, de convivència i de formació establertes per la Universitat i els protocols derivats de l’aplicació d’aquestes normatives.

**4. Obligacions i dedicació del/de la tutor/a de la tesi**

Són responsabilitats:

a) Assegurar la coherència entre les tasques de l’estudiant, la direcció de tesi i el seu grup de recerca.

b) Vetllar per la interacció entre l’estudiant i la comissió acadèmica del programa de doctorat.

c) Vetllar per l’adequació de la formació i l’activitat investigadora de l’estudiant als principis del programa i de l’Escola de Doctorat.

d) Signar els documents: Compromís Doctoral, el Pla de Recerca, el Pla de Formació de l’estudiant, el Codi de Bones Pràctiques i altra documentació requerida, si escau.

e) Revisar el pla de recerca de l’estudiant

f) Elaborar els informes preceptius per a la comissió de seguiment.

g) Abstenir-se de tutoritzar tesi en aquells casos en els que existeixi un vincle matrimonial o situació de fet assimilable i parentiu de consanguinitat dins del quart grau o d’afinitat del segon entre el director i l’estudiant; o tenir una amistat íntima o enemistat manifesta amb el doctorand; o tenir una relació de servei o haver prestat serveis professionals de qualsevol tipus i qualsevol circumstància o lloc al doctorand.

h) S'han de validar les activitats de recerca realitzades per l'estudiant, així com el dipòsit en línia, si escau, i altres que s'anessin incorporant en els processos en línia que preveu la universitat.

i) Hauran d’elaborar un informe a partir del resultat que s’emeti dels processos de detecció de similituds, si escau.

j) Complir amb les normes de caire ètic, de convivència i de formació establertes per la Universitat i els protocols derivats de l’aplicació d’aquestes normatives.

**5. Confidencialitat**

L’estudiant s’obliga a mantenir en secret totes les dades i informacions que puguin tenir la consideració d’informació confidencial que la direcció de la tesi, el/la tutor/a si escau o qualsevol altre membre de l’equip investigador en què estigui integrat li proporcionin o revelin de manera oral, escrita, gràfica o per qualsevol altre mitjà de difusió. Així mateix, l’estudiant es compromet a no revelar, comunicar, cedir o divulgar a tercers cap informació que hi faci referència, utilitzant la informació obtinguda únicament i exclusivament amb objecte d’elaborarla tesi doctoral.

L'estudiant s’obliga a no revelar cap informació del projecte d’investigació en què participi sense haver obtingut, de manera expressa i per escrit, l’autorització corresponent de la direcció de la tesi doctoral. En tot cas, i si escau, l’estudiant pot acollir-se al procediment especial per a l’autorització i la defensa de tesis doctorals sotmeses a processos de transferència de coneixement i tecnologia establert a la Normativa Acadèmica de la UAB aplicable.

L'estudiant s’obliga a signar els compromisos de confidencialitat que li puguin requerir la direcció de la tesi doctoral o dels projectes de recerca en què participa.

El compromís de confidencialitat i secret continua en vigor i és vinculant fins i tot després de finalitzada la relació administrativa o laboral entre l’estudiant i la Universitat Autònoma de Barcelona, tret que sigui autoritzat per la direcció de tesi, de forma expressa i per escrit.

**6. Règim de propietat intel·lectual/industrial**

L’estudiant té dret a ser reconegut com a titular dels drets de propietat intel·lectual o industrial que li puguin correspondre d’acord amb la legalitat vigent, i a aparèixer com a coautor/a en tots els treballs, els articles o les comunicacions en què s’exposin els treballs de recerca en els quals l’estudiant hagi participat de manera rellevant.

L’estudiant té dret a exercir els drets de propietat intel·lectual derivats de la seva activitat formativa en la recerca i de conformitat amb la seva contribució científica, segons el que estableix la legalitat vigent. Els drets esmentats són independents, compatibles i acumulables amb altres drets que puguin derivar-se de la investigació duta a terme, sense perjudici dels condicionants derivats de l’obra col·lectiva quan l’estudiant participi en un projecte col·lectiu de recerca o hi estigui vinculat.

L’estudiant només podrà incloure en la tesi doctoral fragments d’obres alienes de qualsevol naturalesa si obté l’autorització de l’autor/a, o bé si aquestes obres són de domini públic, estan sota llicència “Creative Commons” o la seva inclusió es realitza a títol de cita o per al seu anàlisi, comentari o judici crític. Aquesta inclusió només es podrà realitzar amb fins docents o de recerca, i s’ha de citar la font i el nom de l’autor/a de l’obra utilitzada, d’acord amb la legalitat vigent.

Pel que fa als drets de propietat industrial eventuals que pugui posseir sobre els resultats de la recerca, l’estudiant se sotmet al que estableix la legislació vigent per a les patents universitàries. En tot cas, les quantitats que pugui percebre per a l’explotació i la cessió dels drets esmentats no tindran en cap cas naturalesa salarial.

**7. Resolució de conflictes**

En cas de conflicte o d’incompliment dels compromisos inclosos en aquest document, sempre que sigui possible, l’estudiant, la direcció de tesi i el/la tutor/a hauran d’intentar solucionar el problema de forma amistosa.

Si això no és possible, les parts ho posaran en coneixement de la CAPD del programa de doctorat, que ha d’actuar com a mediador/a, i, si es cau, de la JP de l’Escola de de Doctorat.

Si la mediació no resol el conflicte, la Comissió delegada del Consell de Govern amb competències sobre el doctorat resoldrà sobre el conflicte, en un termini inferior a tres mesos des de la recepció de la incidència. Contra la resolució d’aquesta comissió es pot interposar recurs d’alçada davant el rector, en els termes previstos en la Llei 26/2010, de 3 d’agost, de procediment administratiu de Catalunya.

Si l’estudiant es duu a terme en el marc d’un conveni amb una altra institució, les parts s’han d’atendre a les disposicions particulars esmentades en el conveni de col·laboració, que han de conèixer els/les signataris/es d’aquest document.

**8. Vigència**

Aquest document produeix efectes des de la data de la signatura fins a la defensa de la tesi doctoral. No obstant això, queda sense efectes en cas d’incompliment d’alguna de les clàusules que s’hi preveuen o de la normativa reguladora dels estudis de doctorat de la UAB.

Aquest document, està acompanyat d’un annex que consta de       planes.

Bellaterra (Cerdanyola del Vallès),       de/d’       de 20     .

El senyor / La senyora       (nom i cognoms de l’estudiant)

(signatura)

El Dr. / La Dra.       (nom i cognoms del director/a de la tesi) (En cas de codirecció han de signar tots els/les directors/es assignats/des)

(signatura)

El Dr. / La Dra.       (nom i cognoms del/la tutor/a)

(signatura)

El Dr. / La Dra.       (nom i cognoms del/la coordinador/a)

(signatura)

**ANNEX**

Informació que ha de contenir:

1. El règim de dedicació de l’estudiant és       *(temps parcial / temps complet)*.
2. Pauta acordada sobre nombre i freqüència de les reunions entre l’estudiant i la seva direcció de tesi, que pot haver estat prevista en el mateix programa de doctorat. Arxiu d’evidències documentals de cada reunió (missatges, actes, paper manuscrit, etc.)
3. Règim d’accés a espais, infraestructura i material relacionat amb la investigació.